ശേഖർ അയ്യന്തോൾ

കേരളീയനായ സാംസ്‌കാരിക പ്രവർത്തകനും ചിത്രകാരനായിരുന്നു **ശേഖർ അയ്യന്തോൾ** (1954 -02 ഫെബ്രുവരി 2026). റിയലിസ്റ്റിക്കും ആധുനികവുമായ നൂറുകണക്കിന് ചിത്രങ്ങൾ വരച്ചു. എടപ്പാളിൽ ജെ.ഡി. ആർട്ട് ഗാലറി എന്ന സ്ഥാപനം നടത്തിയിരുന്നു. കേരള ചിത്രകലാപരിഷത്തിന്റെ പ്രസിഡന്റും ജനറൽ സെക്രട്ടറിയുമായിരുന്നു.  
## ജീവിതരേഖ
1954-ൽ തൃശ്ശൂരിലെ അയ്യന്തോളിൽ ജനിച്ച അദ്ദേഹം ഗവ. ഒക്യുപേഷണൽ ഇൻസ്റ്റിറ്റ്യൂട്ട് എന്ന ഇന്നത്തെ കോളേജ് ഓഫ് ഫൈൻ ആർട്‌സിൽനിന്ന് ഡ്രോയിങ്ങിലും പെയിന്റിങ്ങിലും ഡിപ്ലോമ നേടി. 1976-ൽ ഇവിടെ ആർട്ട് ഇൻസ്ട്രക്ടറായി ജോലിചെയ്തു. കുമരനല്ലൂർ ഗവ. ഹയർസെക്കൻഡറി സ്‌കൂളിൽ ചിത്രകലാ അധ്യാപകനായിരുന്നു.    ജെ.ഡി. ആർട്ട് ഗാലറിയിൽ 'അയ്യൻ 50' എന്നപേരിൽ തന്റെ സൃഷ്ടികൾ പ്രദർശിപ്പിച്ചിരുന്നു. വയനാട്ടിലെ എടക്കൽ ഗുഹ സന്ദർശിച്ച് അവിടത്തെ പ്രാചീനചിത്രങ്ങളെ പുനരാവിഷ്‌കരിച്ചും ശ്രദ്ധേയനായി.

2026 ഫെബ്രുവരി 7 ന്എടപ്പാളിലെ അദ്ദേഹത്തിന്റെ ആർട്ട് ഗാലറിയിൽ തൂങ്ങിമരിച്ച നിലയിൽ കണ്ടെത്തി.

ഭാര്യ: പി.കെ. ഓമന  മക്കൾ: ജിനൻ ശേഖർ, ധനൻ ശേഖർ
## ചിത്രകലാശൈലി
അക്രിലിക് ചിത്രരചനയിൽ പ്രമുഖനായിരുന്നു. കായലിലെ വഞ്ചിക്കാർ, കമ്പോളത്തിലെ തിരക്ക്, ആഘോഷങ്ങൾ, ഉത്സവങ്ങൾ തുടങ്ങി സാധാരണക്കാരന്റെ ജീവിതത്തെയും സംസ്‌കാരത്തെയുമാണ് അദ്ദേഹം ഏറ്റവുമധികം കാൻവാസിലേക്ക് പകർത്തിയത്. അതിൽ ആത്മസംഘർഷങ്ങളും പരസ്പരസ്‌നേഹവും കാരുണ്യവുമെല്ലാം നിഴലിച്ചിരുന്നു.  ഖജുരാഹോ ശില്പങ്ങളെ ആസ്പദമാക്കി നടത്തിയ ഡിജിറ്റൽ ചിത്രപ്രദർശനങ്ങൾ ഏറെ ശ്രദ്ധിക്കപ്പെട്ടിട്ടുണ്ട്. യൂസഫ് അറക്കൽ, അക്കിത്തം നാരായണൻ തുടങ്ങിയ പ്രമുഖ കലാകാരന്മാർക്കൊപ്പം ഒരേ വേദികളിൽ ചിത്രങ്ങൾ പ്രദർശിപ്പിച്ചിട്ടുണ്ട്.   ജയ്പുർ പാലസിൽ നടന്ന അന്താരാഷ്ട്ര ക്യാമ്പുകളിൽ വിദേശ കലാകാരന്മാർക്കൊപ്പം പങ്കെടുത്തു.

1997-ൽ കെ.സി.പി സംസ്ഥാന സെക്രട്ടറിയായി "കലായാത്ര" നടത്തി - ഓൾ കേരള ആർട്ടിസ്റ്റ്സ് ടൂറും ഓൺ ദി സ്പോട്ട് പെയിന്റിംഗും. ബഹുമാനപ്പെട്ട കേരള ഗവർണർ ശ്രീ. സുഖ് ദേവ് സിംഗ് കാങ് "കെ.സി.പി നാഷണൽ 2000" സന്ദർശിച്ച് എല്ലാ ചിത്രകാരന്മാരെയും ചിത്രങ്ങളെക്കുറിച്ച് സൗഹൃദ പ്രസംഗത്തിനായി രാജ്ഭവനിലേക്ക് ക്ഷണിച്ചു. "വിഷു" എന്ന പെയിന്റിംഗ് ഗവർണർ വാങ്ങി. ചിത്രം തിരുവനന്തപുരത്തെ രാജ്ഭവനിൽ ഇപ്പോൾ പ്രദർശിപ്പിച്ചിട്ടുണ്ട്.

## ചിത്രപ്രദർശനത്തിനെതിരെ അക്രമം
2016 ൽ സാമൂഹ്യ വിരുദ്ധരുടെ ശല്യത്തെ തുടർന്ന് ലളിതകലാ അക്കാദമി ആർട് ഗ്യാലറിയിൽ ചിത്രകാരൻ ശേഖർ അയ്യന്തോൾ നടത്തിവന്ന ചിത്രപ്രദർശനം അവസാനിപ്പിച്ചു. 'ഖജുരാഹോ' എന്നുപേരിട്ട അയ്യന്തോളിന്റെ ചിത്രപ്രദർശനം, ആരംഭിച്ച് രണ്ടു ദിവസം കഴിഞ്ഞ്  ചിലർ ചിത്രപ്രദർശന ഹാളിലെത്തി അപമര്യാദയായി പെരുമാറി. ഇവർ പ്രദർശനം കാണാനെത്തിയവരെയും അപമാനിക്കുകയും ചെയ്തു. സർക്കാരിന്റെ ജാതിയില്ലാ വിളംബരം പരിപാടിക്കെതിരെ ആർട് ഗ്യാലറിയുടെ മതിലിൽ പെയിന്റ് ഉപയോഗിച്ച് ചുവരെഴുത്തും നടത്തി. ഇതിനു പിന്നിലും ഇതേ സംഘമാണെന്നാണ് കരുതുന്നത്. 
## ചിത്രപ്രദർശനങ്ങൾ
തൃശ്ശൂർ, എടത്തനാട്ടുകര, എറണാകുളം, കോഴിക്കോട്, ബെംഗളൂരു തുടങ്ങിയ സ്ഥലങ്ങളിലെല്ലാം ചിത്രപ്രദർശനങ്ങൾ നടത്തി. പാലക്കാട് കുമരനെല്ലൂരിൽ ഇദ്ദേഹം കൺവീനറായി പാരീസിലെ പ്രവാസി ചിത്രകാരൻ അക്കിത്തം നാരായണൻ അടക്കമുള്ളവരുമായി ചേർന്ന് നടത്തിയ വർണമേളം ചിത്രകലാക്യാമ്പ്
ഏറെ ശ്രദ്ധിക്കപ്പെട്ടു. കേരളത്തിന് അകത്തും പുറത്തുമായി എട്ടോളം ഏകാംഗ പ്രദർശനങ്ങൾ നടത്തിയ അദ്ദേഹത്തിന്റെ ചിത്രം തിരുവനന്തപുരം രാജ്ഭവനിൽ പ്രദർശിപ്പിച്ചിട്ടുണ്ട്. 

ന്യൂഡൽഹിയിലെ ലളിതകലാ അക്കാദമിയിൽ നടന്ന 46-ാമത് ദേശീയ പ്രദർശനം ഇദ്ദേഹത്തെ ദേശീയതലത്തിൽ പ്രശസ്തനാക്കി. 1992-ൽ എം.എഫ്. ഹുസൈനുമായി ചേർന്ന് സാമുദായിക ഐക്യത്തിനായി ചിത്രരചന നടത്തി.

## പുരസ്കാരങ്ങൾ

* 1978-ൽ 'അണക്കര' എന്ന ചിത്രത്തിന് കേരള ലളിതകലാ അക്കാദമിയുടെ ആദരസൂചക പരാമർശം
* 1982-ൽ 'ഓമന' എന്ന ചിത്രത്തിന് കേരള ചിത്രകലാ പരിഷത്തിന്റെ കാഷ് അവാർഡ്
* 1983-ൽ 'ഓമന' എന്ന ചിത്രത്തിന് കേരള ചിത്രകലാ പരിഷത്തിന്റെ കെ.സി.പി അവാർഡ്
* 1984-ൽ 'സുവർണക്ഷേത്രം' എന്ന ചിത്രത്തിന് കേരള ലളിതകലാ അക്കാദമിയുടെ ആദരസൂചക പരാമർശം
* 1989-ൽ 'കാള ഉത്സവം' എന്ന ചിത്രത്തിന് ദേശീയ അവാർഡ് ലഭിച്ചു.
* 2014-ൽ 'ദൃശ്യകലകൾ'ക്ക് കേരള ലളിതകലാ അക്കാദമിയുടെ ആദരസൂചക പരാമർശം  
## അവലംബം

## പുറം കണ്ണികൾ
* New space for art (The Hindu Metro Plus Kochi)
* A pot pourri of paintings (The Hindu Metro Plus Kochi)
* Official website 
* Facebook page

വർഗ്ഗം:കേരളത്തിലെ ചിത്രകാരന്മാർ
വർഗ്ഗം:1954-ൽ ജനിച്ചവർ
വർഗ്ഗം:ഫെബ്രുവരി 2-ന് മരിച്ചവർ
വർഗ്ഗം:2026-ൽ മരിച്ചവർ
വർഗ്ഗം:ആത്മഹത്യ ചെയ്ത കലാകാരന്മാർ